**Aleksandr Gennadijevitš Mogilnyi** (ven. Александр Геннадиевич Могильный, s. 18. helmikuuta 1969 Habarovsk, Neuvostoliitto) on venäläinen entinen jääkiekkoilija. Pelipaikaltaan hän oli oikea laitahyökkääjä. Mogilnyi pelasi NHL-urallaan 990 runkosarjaottelua, ja teki yhteensä 1 032 tehopistettä. Hän voitti Stanley Cupin vuonna 2000, olympiakultaa vuonna 1988 ja maailmanmestaruuden vuonna 1989.

Ura
---

Mogilnyi edusti Neuvostoliittoa kaksissa nuorten maailmanmestaruuskilpailuissa: vuonna 1988, jolloin sai kisojen parhaan hyökkääjän palkinnon, ja vuonna 1989, jolloin Neuvostoliitto voitti nuorten MM-kultaa. Hän pelasi myös Calgaryn talviolympialaisissa vuonna 1988 ja maailmanmestaruuskilpailuissa vuonna 1989. Neuvostoliitto voitti kultaa kummassakin turnauksessa. Toukokuussa 1989, maailmanmestaruuskilpailujen päätyttyä, Mogilnyi lensi salaa Buffalo Sabresin edustajien kanssa Ruotsista Yhdysvaltoihin jolloin hänestä tuli ensimmäinen luvatta NHL-liigaan siirtynyt neuvostoliittolainen pelaaja. Seura oli varannut hänet NHL:ään vuoden 1988 varaustilaisuuden viidennellä kierroksella. Neuvostoliitossa pelatessaan hänen ketjukavereitaan olivat Pavel Bure ja Sergei Fjodorov, jotka hekin siirtyivät myöhemmin Pohjois-Amerikkaan.

Mogilnyi pelasi NHL:ssä neljässä seurassa: Buffalo Sabresissä, Vancouver Canucksissa, New Jersey Devilsissä ja Toronto Maple Leafsissä. Ensimmäiset kuusi kauttaan (1989–1995) hän pelasi Buffalossa, jossa muodosti tehokkaan hyökkäyskaksikon yhdessä Pat LaFontainen kanssa. Pisteiden valossa parhaalla kaudellaan, 1992–1993, hän teki 77 runkosarjaottelussa 76 maalia ja 51 syöttöpistettä, yhteensä 127 tehopistettä, ja oli yhdessä Winnipeg Jetsin Teemu Selänteen kanssa NHL:n paras maalintekijä. 76 maalista runkosarjassa muodostui Buffalon seuraennätys. Tämän jälkeen yksikään pelaaja koko liigassa ei ole kyennyt rikkomaan 70 maalin rajaa. Mogilnyi nimettiin kauden päätteeksi NHL:n toiseen tähdistökentälliseen. Hän oli kaudella 1994–1995 Buffalon eniten pisteitä tehnyt pelaaja, ja teki toiseksi eniten pisteitä kausilla 1992–1993 ja 1993–1994. Hän toimi kaudella 1993–1994 Buffalon väliaikaisena kapteenina Pat LaFontainen ollessa sivussa loukkaantumisen vuoksi. Mogilnyi oli näin ensimmäinen venäläinen NHL-joukkueen kapteeni.

Heinäkuussa 1995 Buffalo myi Mogilnyin sekä viidennen kierroksen varausvuoron Vancouver Canucksiin, joka antoi vaihdossa Michael Pecan, Mike Wilsonin ja ensimmäisen kierroksen varausvuoron. Hän pelasi Vancouverissa neljä täyttä kautta ja suuren osan viidennestä. Hän oli joukkueen paras pistemies kausina 1995–1996 ja 1996–1997. Näistä ensimmäisellä hän teki 79 runkosarjaottelussa uransa toiseksi parhaat pisteet, 107 tehopistettä, 55 maalia ja 52 syöttöpistettä, ja sijoittui NHL:n maalipörssin kolmanneksi. Hänet nimettiin kauden jälkeen toisen kerran urallaan NHL:n toiseen tähdistökentälliseen. Syksyllä 1996 Mogilnyi pelasi Venäjän maajoukkueessa Jääkiekon maailmancupissa.

Vancouver myi Mogilnyin maaliskuussa 2000 New Jersey Devilsiin, josta se sai vaihdossa Brendan Morrisonin ja Denis Pedersonin. New Jersey voitti kauden päätteeksi kesäkuussa 2000 Stanley Cupin. New Jersey voitti loppuottelusarjassa Dallas Starsin otteluvoitoin 4–2. Mogilnyistä tuli Stanley Cup -voiton myötä niin sanotun kolmen kullan klubin jäsen, eli pelaaja, joka on voittanut urallaan jääkiekon maailmanmestaruuden, olympiakultaa ja Stanley Cupin. Hän pelasi New Jerseyssä vielä kauden 2000–2001, jolla oli runkosarjassa joukkueen paras maalintekijä. New Jersey eteni Stanley Cup -finaaleihin myös vuonna 2001, mutta tuolla kertaa Colorado Avalanche voitti ottelusarjan 4–3.

Heinäkuussa 2001 Mogilnyi siirtyi vapaana agenttina Toronto Maple Leafsiin, jossa pelasi kolme kautta. Toisella Toronto-kaudellaan (2002–2003) hän teki 79 tehopistettä ja oli Toronton paras pistemies. Kauden päätteeksi hän sai Lady Byng Memorial Trophyn NHL:n herrasmiespelaajana. Viimeisellä Toronto-kaudellaan (2003–2004) hän kärsi lonkkavammasta ja oli sivussa suurimman osan kaudesta. Työsulun peruuttamalla kaudella 2004–2005 Mogilnyi ei pelannut missään joukkueessa. Elokuussa 2005 hän teki New Jersey Devilsin kanssa kaksivuotisen pelaajasopimuksen. Tammikuussa 2006, kesken kauden 2005–2006, New Jersey lähetti hänet ensimmäistä kertaa urallaan farmijoukkueeseen, AHL:n Albany River Ratsiin, sillä New Jersey tarvitsi tilaa palkkakattoonsa Patrik Eliášin palatessa joukkueen kokoonpanoon. Mogilnyi pelasi AHL:ssä loppukauden aikana 19 ottelua.

Mogilnyi joutui lopettamaan uransa lopulta vanhan lonkkavamman vuoksi. Hänen viimeiseksi NHL-ottelukseen jäi 31. joulukuuta 2005 pelattu ottelu New Jerseyn ja Toronton välillä.

Mogilnyi pelasi NHL-urallaan 990 runkosarjaottelua, joissa teki yhteensä 1 032 tehopistettä, 473 maalia ja 559 syöttöpistettä. Pudotuspeliotteluita hän pelasi 124, joissa teki 86 tehopistettä, 39 maalia ja 47 syöttöpistettä. Hän on toiseksi eniten pisteitä NHL-urallaan tehnyt venäläispelaaja Sergei Fjodorovin jälkeen. Mogilnyi valittiin urallaan kahdesti NHL:n toiseen tähdistökentälliseen, vuosina 1993 ja 1996, ja hän pelasi neljänä vuonna NHL:n tähdistöottelussa, vuosina 1992, 1993, 1994 ja 1996. Hänet valittiin myös vuoden 2001 tähdistöotteluun, muttei pystynyt tuolloin pelaamaan loukkaantumisen vuoksi.

Pelaajauran jälkeen Mogilinyi on toiminut vuosina 2008–2010 KHL-seura Amur Habarovskin neuvonantajana ja vuodesta 2013 samassa liigassa pelaavan Admiral Vladivostokin puheenjohtajana.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1986–1987 | TsSKA Moskova | NL | 28 | 15 | 1 | 16 | 4 | – | – | – | – | – |  |  |  |  |  |  | JMM Neuvostoliitto | 6 | 3 | 2 | 5 | 4 |
| 1987–1988 | TsSKA Moskova | NL | 39 | 12 | 8 | 20 | 14 | – | – | – | – | – |  |  |  |  |  |  | JMM Neuvostoliitto | 7 | 9 | 9 | 18 | 2 |
|  |  |  |  |  |  |  |  |  |  |  |  |  |  |  |  |  |  |  | OK Neuvostoliitto | 6 | 3 | 2 | 5 | 2 |
| 1988–1989 | TsSKA Moskova | NL | 31 | 11 | 11 | 22 | 24 | – | – | – | – | – |  |  |  |  |  |  | JMM Neuvostoliitto | 7 | 7 | 5 | 12 | 4 |
|  |  |  |  |  |  |  |  |  |  |  |  |  |  |  |  |  |  |  | MM Neuvostoliitto | 10 | 0 | 3 | 3 | 2 |
| 1989–1990 | Buffalo Sabres | NHL | 65 | 15 | 28 | 43 | 16 | 4 | 0 | 1 | 1 | 2 |
| 1990–1991 | Buffalo Sabres | NHL | 62 | 30 | 34 | 64 | 16 | 6 | 0 | 6 | 6 | 2 |
| 1991–1992 | Buffalo Sabres | NHL | 67 | 39 | 45 | 84 | 73 | 2 | 0 | 2 | 2 | 0 |
| 1992–1993 | Buffalo Sabres | NHL | 77 | 76 | 51 | 127 | 40 | 7 | 7 | 3 | 10 | 6 | Kakkostähdistö |
| 1993–1994 | Buffalo Sabres | NHL | 66 | 32 | 47 | 79 | 22 | 7 | 4 | 2 | 6 | 6 |
| 1994–1995 | Spartak Moskova | RSL | 1 | 0 | 1 | 1 | 0 | – | – | – | – | – |
|  | Buffalo Sabres | NHL | 44 | 19 | 28 | 47 | 36 | 5 | 3 | 2 | 5 | 2 |
| 1995–1996 | Vancouver Canucks | NHL | 79 | 55 | 52 | 107 | 16 | 6 | 1 | 8 | 9 | 8 | Kakkostähdistö |
| 1996–1997 | Vancouver Canucks | NHL | 76 | 31 | 42 | 73 | 18 | – | – | – | – | – |  |  |  |  |  |  | WC Venäjä | 5 | 2 | 4 | 6 | 0 |
| 1997–1998 | Vancouver Canucks | NHL | 51 | 18 | 27 | 45 | 36 | – | – | – | – | – |
| 1998–1999 | Vancouver Canucks | NHL | 59 | 14 | 31 | 45 | 58 | – | – | – | – | – |
| 1999–2000 | Vancouver Canucks | NHL | 47 | 21 | 17 | 38 | 16 | – | – | – | – | – |
|  | New Jersey Devils | NHL | 12 | 3 | 3 | 6 | 4 | 23 | 4 | 3 | 7 | 4 | Stanley Cup |
| 2000–2001 | New Jersey Devils | NHL | 75 | 43 | 40 | 83 | 43 | 25 | 5 | 11 | 16 | 8 |
| 2001–2002 | Toronto Maple Leafs | NHL | 66 | 24 | 33 | 57 | 8 | 20 | 8 | 3 | 11 | 8 |
| 2002–2003 | Toronto Maple Leafs | NHL | 73 | 33 | 46 | 79 | 12 | 6 | 5 | 2 | 7 | 4 | Lady Byng Trophy |
| 2003–2004 | Toronto Maple Leafs | NHL | 37 | 8 | 22 | 30 | 12 | 13 | 2 | 4 | 6 | 8 |
| 2005–2006 | New Jersey Devils | NHL | 34 | 12 | 13 | 25 | 6 | – | – | – | – | – |
|  | Albany River Rats | AHL | 19 | 4 | 10 | 14 | 17 | – | – | – | – | – |
| NHL yhteensä | 990 | 473 | 559 | 1032 | 432 | 124 | 39 | 47 | 86 | 58 |

Katso myös
----------

* Luettelo 1000 tehopistettä saavuttaneista NHL-pelaajista

Lähteet
-------

* Aleksandr Mogilnyi Eurohockey-sivustolla (englanniksi)
* Aleksandr Mogilnyi The Internet Hockey Databasessa (englanniksi)
* Aleksandr Mogilnyi Legends of Hockey -sivustolla (englanniksi)
* Aleksandr Mogilnyi TSN.ca-sivustolla. (englanniksi)

### Viitteet

1. 1 2 3  TSN.ca
2. ↑  Story #63: Alexander Mogilny becomes the first Soviet NHL-defector *iihf.com*. Viitattu 28.7.2011. (englanniksi)
3. ↑  The historic defection *iihf.com*.  16.6.2009. Viitattu 28.7.2011. (englanniksi)
4. ↑  Merron, Jeff: Russians regroup on other side of the red line *ESPN.com*.  14.2.2002. Viitattu 28.7.2011. (englanniksi)
5. ↑  NHL & WHA Yearly Leaders and Records for Goals *hockey-reference.com*. Viitattu 28.5.2012.
6. 1 2 3 4 5 6  Legends of Hockey
7. ↑  1992–93 NHL League Leaders *hockeydb.com*. Viitattu 28.7.2011. (englanniksi)  
1992–93 Buffalo Sabres (NHL) *hockeydb.com*. Viitattu 28.7.2011. (englanniksi)  
1993–94 Buffalo Sabres (NHL) *hockeydb.com*. Viitattu 28.7.2011. (englanniksi)  
1994–95 Buffalo Sabres (NHL) *hockeydb.com*. Viitattu 28.7.2011. (englanniksi)
8. 1 2 3 4  SABRES HALL OF FAME TO INDUCT A PAIR OF NEW MEMBERS ON NEW YEAR’S DAY *Sabres.NHL.com*.  28.10.2010. Viitattu 28.7.2011. (englanniksi)
9. ↑  Dicesare, Bob: MOGILNY SURPRISED TO BE NAMED INTERIM CAPTAIN OF SABRES.  *Buffalo News*, 19.11.1993. Artikkelin verkkoversio. Viitattu 28.7.2011.  (englanniksi)[vanhentunut linkki]
10. ↑  1995–96 Vancouver Canucks [NHL] *hockeydb.com*. Viitattu 28.7.2011. (englanniksi)  
1996–97 Vancouver Canucks [NHL] *hockeydb.com*. Viitattu 28.7.2011. (englanniksi)
11. ↑  1995–96 NHL League Leaders *hockeydb.com*. Viitattu 28.7.2011. (englanniksi)
12. ↑  2000 NHL Playoffs Summary *Hockey-Reference.com*. Viitattu 28.7.2011. (englanniksi)
13. ↑  2000–01 New Jersey Devils (NHL) *hockeydb.com*. Viitattu 28.7.2011. (englanniksi)
14. ↑  2001 NHL Playoffs Summary *Hockey-Reference.com*. Viitattu 28.7.2011. (englanniksi)
15. ↑  2002–03 Toronto Maple Leafs [NHL] *hockeydb.com*. Viitattu 28.7.2011. (englanniksi)
16. ↑  LeBrun, Pierre: Remember Alexander Mogilny? Well, we caught up with the once-famed winger *ESPN.com*.  19.3.2009. Viitattu 28.7.2011. (englanniksi)
17. ↑  2001 NHL All-Star Game *Infoplease.com*. Viitattu 28.7.2011. (englanniksi)
18. ↑  Aleksandr Mogilnyi *Elite Prospects*. Everysport Media Group AB.  (englanniksi)

Aiheesta muualla
----------------

* Aleksandr Mogilnyi *Elite Prospects*. Everysport Media Group AB.  (englanniksi)

|  |  |  |
| --- | --- | --- |
| Edeltäjä:**Brett Hull** | **NHL:n maalipörssin voittaja**1993(yhdessä Teemu Selänteen kanssa) | Seuraaja:**Pavel Bure** |

|  |  |  |
| --- | --- | --- |
| Edeltäjä:**Ron Francis** | **Lady Byng Memorial Trophyn voittaja**2003 | Seuraaja:**Brad Richards** |